Diari Oficial de la Generalitat Valenciana


Sumari del DOGV 3732, del 17-04-2000 (2000/2909)

ORDRE de 31 de març de 2000, de la Conselleria de Benestar Social, per la qual es regulen i es convoquen ajudes d'equipament i reforma per a centres d'atenció especialitzada a menors.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3732

Data del DOGV
:   17-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2909


Data del document
:   31-03-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * protecció de la infància
    * servei social
    * equipament social
    * suport econòmic

ORDRE de 31 de març de 2000, de la Conselleria de Benestar Social, per la qual es regulen i es convoquen ajudes d'equipament i reforma per a centres d'atenció especialitzada a menors. [2000/X2909]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, estableix les condicions que ha d'oferir tot centre inclòs en el seu àmbit d'aplicació, entre els quals es troben els centres d'atenció especialitzada a menors. Les exigències es plantegen tant per als centres d'atenció especialitzada a menors de nova creació com per als centres en funcionament, i exigeixen, de vegades, un determinat esforç econòmic de les seues entitats gestores, tenint en compte la seua finalitat no lucrativa.
  
L'objectiu fonamental d'aquesta convocatòria és col·laborar financerament en la dotació dels equipaments i instal·lacions dels centres de centres d'atenció especialitzada a menors i, per tant, incrementar la qualitat de les prestacions al nivell d'infraestructures necessàries.
  
En aquesta ordre s'aglutinen tant els aspectes ja regulats com els específics de l'exercici convocat, amb la finalitat d'articular les aspiracions socials amb les limitacions que, pel que fa al reconeixement d'obligacions, puga assumir la Generalitat, d'acord amb les directrius que fixa la normativa pressupostària de la Generalitat Valenciana.
  
En virtut d'això, i fent ús de les facultats que em confereix l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Títol I
  
Ajudes i subvencions
  
Article 1. Àmbit
  
Es convoquen ajudes en l'exercici 2000, per a centres d'atenció especialitzada a menors gestionats, dirigides a entitats locals o entitats privades sense ànim de lucre titulars d'aquest tipus de centres en l'àmbit de la Comunitat Valenciana.
  
Article 2. Objecte
  
Les ajudes que es convoquen estan destinades a l'equipament dels centres o a la realització d'obres de reforma, reparació o conservació. S'entendrà per obres de reforma, reparació o conservació aquelles que apareixen definides en l'article 123, apartats 3, 4 i 5 de la Llei 13/1995, de 18 de maig, de Contractes de les Administracions Públiques.
  
Article 3. Requisits previs que hauran de complir els sol·licitants
  
Podran sol·licitar les ajudes els titulars o representants de centres d'atenció especialitzada a menors que complisquen els següents requisits:
  
a) Que abans que es dicte la resolució de concessió de l'ajuda, disposen de la corresponent resolució positiva d'autorització del centre en els termes establits en la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana.
  
b) En el cas de sol·licitar ajudes de reforma es requereix a més a més la presentació del corresponent projecte tècnic, que haurà de ser supervisat per l'Oficina Tècnica de la Conselleria de Benestar Social, llevat que ja dispose de l'esmentada supervisió, i excepte que l'obra dispose de la corresponent resolució d'acreditació si és que aquesta va ser emesa amb anterioritat a l'entrada en vigor de la Llei 5/1997, de 25 de juny, per la qual es regula el Sistema de Serveis Socials de la Comunitat Valenciana.
  
Article 4. Obligacions del sol·licitant
  
Tots els sol·licitants d'ajudes adquireixen per la concessió d'aquestes, a més de les inherents a l'autorització del centre, si s'escau, les següents obligacions:
  
1. Atendre els requeriments de l'òrgan competent en matèria de protecció de menors, respecte als nivells de prestació dels serveis, havent de mantenir aquests sempre una adequada qualitat.
  
2. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que resulte necessària per a assegurar el bon fi de l'ajuda.
  
3. No minorar ni anul·lar la consignació que s'haja previst inicialment en el seu pressupost per a aquest fi.
  
4. En el cas de concessió d'ajudes per a equipament, no variar la finalitat a què estiga destinat el centre en un període mínim de 5 anys.
  
5. En el cas de concessió d'ajudes per a reforma, reparació o conservació:
  
5.1. Que el centre no varie la seua destinació en un període mínim de 10 anys, des de l'acabament de les obres.
  
5.2. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si se n'originen, en la seua execució. L'esmentada aportació haurà d'acreditar-se en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat pública o privada, cofinançadora, en el qual es comprometa per a l'exercici vigent el crèdit necessari.
  
5.3. Començar les obres de reforma, reparació i conservació en el termini màxim de tres mesos comptadors a partir de la notificació de la concessió de l'ajuda i, dins d'aquest termini, haurà de presentar-se el contracte d'obra, així com el programa d'actuació conseqüència del contracte d'adjudicació, que garantisca l'execució de les obres en l'exercici per al qual es concedeix la subvenció.
  
6. Notificar a la Direcció General de la Família, Menor i Adopcions la percepció d'altres ajudes amb el mateix objecte atorgades per altres administracions o ens públics o privats. En aquest cas, l'entitat sol·licitant, sotmetrà l'expedient per al seu estudi per l'òrgan competent, que podrà disminuir la quantitat inicialment concedida en allò que excedisca del cost de l'activitat subvencionada.
  
7. Sotmetre's a les actuacions de control financer que escaiga a la Intervenció General en relació amb la subvenció.
  
8. Acreditar, en el cas en què resulte exigible, abans del cobrament, que estan al corrent en les seues obligacions tributàries i amb la Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21 de juny de 1996).
  
Article 5. Prioritats
  
En la concessió d'aquestes ajudes s'estableixen les següents prioritats, per ordre de major a menor importància:
  
1. Equipaments de centres que tinguen l'obra ja finalitzada o previst el seu acabament abans del dia 1 de setembre de 2000 i que requerisquen l'equipament per a la seua obertura.
  
2. Equipaments i reformes de centres en funcionament.
  
Article 6. Quantificació
  
Dins de l'import global màxim de les ajudes, la seua específica quantificació es determinarà atenent a:
  
1. Les prioritats assenyalades en aquesta ordre.
  
2. L'adequació del projecte a les necessitats existents en funció de la demanda i a altres possibles recursos a la zona, així com al programa d'activitats previst.
  
3. Que els projectes presentats s'ajusten als principis bàsics en matèria d'atenció de menors, sense perjuí de la necessària col·laboració amb altres entitats.
  
Article 7. Exclusions i denegacions
  
1. Queden expressament exclosos d'aquestes ajudes els conceptes següents:
  
1.1. Equipaments i obres de reforma, reparació i conservació de centres d'atenció especialitzada a menors ja subvencionats en exercicis anteriors.
  
1.2. Equipament per a obres en curs d'execució, excepte aquelles que estiga previst que finalitzen abans de l'1 de setembre de 2000.
  
1.3. Equipaments adquirits i obres acabades amb anterioritat a l'1 de gener de 2000.
  
1.4. Conceptes subvencionats per altres entitats en més del 80%.
  
1.5. Projectes que s'ajusten a programes propis d'altres organismes.
  
1.6. Conceptes que per la seua naturalesa puguen ser objecte d'atenció d'altres organismes públics, o que no queden inclosos en aquesta ordre.
  
2. Podrà ser motiu de denegació haver incorregut en els incompliments assenyalats en l'article 47.9 del Text Refós de la Llei d'Hisenda Pública de la Generalitat Valenciana, respecte a les ajudes concedides en exercicis anteriors, sempre amb la tramitació prèvia de l'oportú expedient amb audiència a l'interessat, que acabe amb resolució en què es declaren expressament produïts aquests incompliments i que no hagen transcorregut més de cinc anys des de la seua imposició.
  
Títol II
  
Procediment
  
Capítol I
  
Iniciació del procediment
  
Article 8. Instància i documentació
  
A la sol·licitud, que estarà firmada pel titular o representant de l'entitat i s'ajustarà al model contingut en l'annex I, s'adjuntarà la següent documentació:
  
1. En les sol·licituds d'equipament:
  
1.1. Pressupost detallat de tres empreses subministradores de l'equipament que es pretén adquirir.
  
1.2. En els casos assenyalats en la prioritat 1 s'adjuntarà certificat de final d'obres o document en què s'especifique el termini previst del seu acabament.
  
2. En les sol·licituds de reforma, reparació o conservació:
  
2.1. Certificat del secretari de l'entitat que les obres per a les quals es demana la subvenció no estan finalitzades abans de l'1 de gener de 2000.
  
2.2. Certificat del secretari de l'entitat en què conste:
  
- Pressupost de contracta.
  
- Ajudes sol·licitades a altres organismes amb especificació d'aquests i de la quantia atorgada en cas de concessió.
  
2.3. Programa d'actuació en el desenvolupament de les obres de reforma, la duració prevista, amb descripció de terminis trimestrals i el desglossament pressupostari d'acord aquests.
  
2.4. En el cas que les obres de reforma ja estiguen iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb una descripció minuciosa dels aspectes indicats en el paràgraf anterior a més de la indicació de la data de començament d'obres, l'estat d'aquestes i la data prevista per al seu acabament.
  
2.5. En el cas d'obres de reforma que requerisquen projecte tècnic s'hi seguirà allò que s'ha establit en l'article 3 apartat b).
  
3. En cas de sol·licitud presentada per entitat privada sense ànim de lucre:
  
- Certificat expedit per l'òrgan que acredite la seua inscripció com associació o fundació en el Registre corresponent.
  
- Còpia compulsada dels Estatuts de l'entitat o qualsevol altre document que acredite la condició d'entitat sense ànim de lucre.
  
Article 9. Lloc de presentació
  
Les sol·licituds d'ajuda es presentaran, junt amb la documentació requerida, a la direcció territorial de Benestar Social de la província on radique el centre per al qual se sol·licita la subvenció, sense perjuí de què disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
  
Article 10. Terminis de presentació
  
El termini per a presentar les sol·licituds serà d'un mes comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
El dia final del termini de presentació de sol·licituds serà el corresponent al mateix número ordinal del dia de la publicació, al mes següent.
  
Capítol II
  
Tramitació, resolució i recursos
  
Article 11. Instrucció
  
1. Una vegada rebudes les sol·licituds, les direccions territorials de Benestar Social verificaran que aquestes reuneixen els requisits per a poder ser tramitades.
  
2. Quan la sol·licitud no reunisca els requisits exigits, o no adjunte la documentació que d'acord amb aquesta ordre resulte exigible, es notificarà a l'entitat o persona interessada la causa que impedeix la continuació del procediment, i se li requerirà perquè, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, després de la resolució que haurà de ser dictada en els termes previstos en l'article 42 de la precitada llei.
  
3. L'òrgan competent per a la resolució de l'expedient, a la vista de la documentació existent en cada un d'aquests i de les obligacions que s'adquireixen per la concessió de l'ajuda, podrà demanar els informes dels organismes i les entitats que estime oportú i efectuar les comprovacions que consideren sobre l'exactitud de tot això.
  
Article 12. Resolució
  
1. La consellera de Benestar Social, a proposta del director general de la Família, Menor i Adopcions, resoldrà sobre les sol·licituds d'ajudes presentades a l'empara d'allò que s'ha disposat en aquesta ordre.
  
2. El termini màxim per a tramitar i resoldre les sol·licituds serà de sis mesos comptadors des de la data en què acabe el termini de presentació d'instàncies.
  
Si no recau resolució expressa en termini, haurà d'entendre's desestimada la sol·licitud formulada per l'interessat.
  
3. L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost de l'activitat que ha de desenvolupar l'entitat beneficiària.
  
4. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió.
  
Article 13. Recursos
  
Contra les resolucions dictades per la consellera de Benestar Social, que posen fi a la via administrativa, es podrà interposar potestativament recurs de reposició o bé acudir directament a l'ordre jurisdiccional contenciós administratiu en la forma, el termini i les condicions que determina la llei reguladora de l'esmentada jurisdicció.
  
Títol III
  
Del pagament i justificació de les subvencions
  
Article 14. Ajudes per a obres de reforma, reparació o conservació
  
1. El pagament i la justificació d'aquestes ajudes es realitzarà d'acord amb allò que s'ha estipulat en l'article 47 bis 1.d) del Text Refós de la Llei d'Hisenda Pública de la Generalitat Valenciana.
  
2. En la resolució per mitjà de la qual s'atorgue la subvenció per a reforma o construcció es podrà anticipar un 15% de l'import total anual de l'ajuda, que es farà efectiu una vegada presentada per l'entitat beneficiària la següent documentació:
  
2.1. garantia suficient sempre que resulte exigible,
  
2.2. certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda,
  
2.3. el contracte d'obres i el programa d'actuació mencionada en l'article 4, apartat 5.3 d'aquesta ordre.
  
L'import anticipat es descomptarà, proporcionalment i en la forma que es determine en la resolució de concessió, dels successius pagaments contra certificat.
  
3. La garantia sobre la quantitat anticipada, quan resulte exigible, podrà formalitzar-se mitjançant l'aportació d'un aval bancari o, si no n'hi ha, d'una garantia real immobiliària suficient o pòlissa d'assegurances, tots ells per l'import de la quantitat anticipada. La garantia respondrà del compliment de les obligacions del beneficiari de la subvenció fins a l'import concret de la quantitat anticipada.
  
4. Qualsevol que siga la forma elegida per a formalitzar la garantia, aquesta es constituirà expressament a favor de la Conselleria de Benestar Social i haurà de depositar-se en les tresoreries dels serveis territorials de la conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per aquest en la direcció territorial de la conselleria de Benestar Social, com a requisit previ i inexcusable per al pagament.
  
L'aval bancari mencionat haurà de ser solidari o amb renúncia expressa al benefici d'excussió.
  
5. Els pagaments s'efectuaran contra el certificat d'obra expedida per un tècnic competent d'acord amb les condicions de finançament establit i d'acord amb el projecte presentat. Aquests certificats es presentaran en triple versió d'acord amb el model oficial que figura en l'annex II i que estarà disponible en la direcció territorial de Benestar Social, i hauran d'estar aprovades per l'òrgan competent per a la contractació de les obres subvencionades.
  
6. El pagament d'aquestes ajudes exigeix el compliment de les obligacions assenyalades en l'article quatre i específicament les contingudes al punt 5: certificat del compromís d'assumir el cost, el contracte d'obres i el programa d'actuació. No es procedirà al pagament de l'ajuda si aquests tres documents no s'han presentat en el termini i la forma escaient i podrà ser causa de resolució de l'ajuda.
  
7. S'estableix com a termini màxim de justificació d'aquestes ajudes el 31 de gener de 2001.
  
Article 15. Ajudes per a equipament
  
1. Els pagaments s'efectuaran contra presentació de factures reglamentàries segons la normativa vigent, junt amb les còpies d'aquestes. Aquestes còpies seran confrontades per un funcionari de la direcció territorial i la factura original quedarà en poder del beneficiari. Les corporacions locals podran substituir la citada documentació per un certificat expedit per l'interventor local en el qual consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Aquestes quantitats han de trobar-se, almenys, en situació de «obligacions reconegudes» i així haurà de fer-se constar en el certificat.
  
2. En el cas de concessió d'ajudes per a equipament de centres en fase de construcció, l'entitat haurà de presentar, així mateix, un certificat en què conste que les obres han finalitzat abans del dia 1 de setembre de 2000.
  
3. S'estableix com a termini màxim de justificació d'aquestes ajudes el 31 de gener de 2001.
  
Article 16. Comunicació del cobrament de la subvenció
  
Amb posterioritat al cobrament de cada termini de subvenció, les entitats hauran de remetre a la Direcció Territorial de Benestar Social corresponent i en el termini d'un mes des de la dita percepció, la comunicació escrita d'haver-la rebut, d'acord amb les següents normes:
  
- En el cas de corporacions locals, carta de pagament amb expressió de la data, quantia i concepte, expedida pel depositari i intervinguda per l'interventor de fons, acreditativa de l'ingrés de la subvenció als fons de la corporació.
  
- En el cas d'entitats sense fi de lucre, notificació del director del centre o representant de l'entitat, en la qual comunique la percepció de la subvenció i la data, la quantia i el concepte.
  
Article 17. Revisió, desistiment sense efecte o minoració
  
1. Es podrà dictar una resolució de revisió, desistiment sense efecte o minoració, i en tot cas, de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu de 26 de juny de 1991 del Consell de la Generalitat Valenciana pel qual s'aprova el Text Refós de la Llei d'Hisenda Pública de la Generalitat Valenciana.
  
2. La quantitat concedida en concepte de reforma, reparació o conservació es veurà reduïda, proporcionalment, d'acord amb la baixa en l'adjudicació de l'obra.
  
3. El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què va ser incoat l'expedient de revisió o de minoració.
  
4. Les quantitats que calga reintegrar tindran la consideració d'ingrés de dret públic a l'efecte del procediment aplicable a la seua cobrança.
  
5. La resolució del procediment escau a la consellera de Benestar Social, a proposta de la Direcció General de la Família, Menor i Adopcions.
  
Article 18. Dotació pressupostària
  
Les ajudes convocades per aquesta ordre seran ateses a càrrec del programa pressupostari 12.83.541.30 Família, Menor i Adopcions:
  
- Línia de subvenció: 703/00
  
- Denominació: equipament i reforma de centres atenció de menors
  
- Consignació pressupostària: trenta-quatre milions dues-centes quaranta-tres mil pessetes (31.935.200 PTA), equivalent a dos-cents cinc mil vuit-cents quatre euros amb cinquanta-set cèntims (205.804,57 euros).
  
Els crèdits consignats tenen caràcter màxim, i no podran concedir-se subvencions una vegada esgotats tals crèdits, circumstància que s'haurà publicar en el Diari Oficial de la Generalitat Valenciana. Si com a conseqüència de transferències de fons es veuen incrementats aquests crèdits, es farà constar tal increment en la corresponent publicació en el Diari Oficial de la Generalitat Valenciana.
  
Article 19. Comissió de Valoració
  
1. Per a la valoració dels expedients de sol·licitud es constituirà una Comissió de Valoració en la Direcció General de la Família, Menor i Adopcions, que estarà composta pels següents membres:
  
a) El director general de la Família, Menor i Adopcions, o persona que delegue, que actuarà com a president/a.
  
b) El cap o la cap del Servei de Protecció i Inserció de Menors de la Direcció General de la Família, Menor i Adopcions, que actuarà com a secretari/a de la Comissió.
  
c) El director o directora territorial de Benestar Social de Castelló, o persona que delegue.
  
d) El director o directora territorial de Benestar Social de València, o persona que delegue.
  
e) El director o directora territorial de Benestar Social d'Alacant, o persona que delegue.
  
f) Un tècnic o tècnica del Servei de Protecció i Inserció de Menors de la Direcció General de la Família, Menor i Adopcions.
  
A més dels membres de la Comissió, podrà convocar-se qualsevol tècnic de la direcció territorial de Benestar Social que es considere necessari per a efectuar adequadament la valoració de l'expedient, el qual assistirà amb veu però sense vot.
  
2. No quedarà constituïda formalment la Comissió sense la participació de, si més no, tres membres.
  
3. La Comissió procedirà a elaborar les plantilles de valoració que seran firmades pel secretari/a i pel president/a de la Comissió, segons un model elaborat mitjançant instrucció interna de la Direcció General de la Família, Menor i Adopcions.
  
4. La Comissió de Valoració serà convocada per la Direcció General de la Família, Menor i Adopcions.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat i les seues entitats autònomes, especialment en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, ateses les competències que la legislació de règim local els atribueix en l'àmbit dels serveis socials. En les restants, es tindrà en compte la col·laboració prestada per les respectives diputacions provincials, d'acord amb allò que s'ha previst en l'article 6.3 de la Llei 5/1997 de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, i l'article 36 de la Llei 7/1985, de 2 d'abril, reguladora de les Bases de Règim Local.
  
DISPOSICIONS FINALS
  
Primera
  
Quan per part de les entitats sol·licitants es faça publicitat a través de qualsevol mitjà de comunicació dels centres subvencionats totalment o parcialment per les ajudes a què es refereix aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.
  
Als locals dels centres subvencionats haurà d'exposar-se en lloc visible la placa d'identificació en què s'indique la seua condició de subvencionat per la Generalitat Valenciana, quan l'ajuda siga superior al 50% del cost.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra les bases d'aquesta convocatòria, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb allò que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 31 de març de 2000
  
La consellera de Benestar Social,